Izvor: N1

U Hrvatskoj treba mijenjati izborni sustav, ali i rekonstruirati Republiku Hrvatsku, odnosno treba stvoriti treću republiku na novim temeljima"kao što Francuska ima šestu ili sedmu" i to na novom izbornom i administrativnom sustavu, kazao je šef HSS-a Krešo Beljak u emisiji Veto Sanjina Španovića na N1 televiziji.

"Mi smo zreli za rekonstrukciju republike. Treba inicirati tzv. induciranu komu, odnosno bankrot države. Treba stranim vjerovnicima reći da nismo sposobni servisirati obveze i da nas čekaju s našim dugovima pet do 10 godina dok ne udahnemo zraka i rekonstruiramo se kao država. Onda ćemo imati i rast države s jačanjem lokalnih zajednica", kazao je Beljak.



Upitan preuzima li on ovakvim populističkim izjavama retoriku Živog zida, odgovorio je DA to nije populizam.

"Pustite vi Živi zid, to su dobri dečki koji imaju dobre ideje. Ja ovo sve govorim suvislo na temelju iskustva kao osam godina gradonačelnik i mislim da mogu to provesti sa svojim timom suradnika", kazao je Beljak koji tvrdi da je o tome razgovarao s Bernardićem i da se on u tome svemu slaže sa njime.

"Nego šta nego da se slaže, ali nismo te ideje još razradili u predizborni program, ali naravno da hoćemo", kazao je Beljak, koji je predstavio i svoju ideju promjene izbornog sustava u Hrvatskoj, a zalaže se za izravni izbor premijera Hrvatske da bi mu se tako dalo politički legitimitet.



"Složio bih 100 izbornih jedinica i još 50 ljudi birao sa zajedničkih lista čime bi se dobila širina ili ideološka zastupljenost. To bi demokratiziralo Sabor jer ne bi samo sjedili ljudi koje niste čuli i koji prvog u mjesecu dolaze samo po plaću. Došlo bi i do demokratiziranja stranaka jer bi to potaknulo rasprave i unutar stranaka s obzirom na to da ne bi sve odluke predsjednika stranke tek tako jednoglasno prihvaćali", kazao je Beljak.



Na izravno pitanje gdje se to u Europi primjenjuje, odgovorio je "da gdje to ima kada jedna stranka koja se hvali da je stvorila Hrvatsku uništi domovinu i pokrade ju do kraja i izgubi milijun stanovnika u 25 godina?" "Pa imali smo takav sustav za vrijeme Tuđmana i da možemo umjesto premijera imati predsjednika ili kancelara, ili kako već. Nije važno ime, već sustav", tvrdi Beljak.



Tvrdi da je Marijana Petir izbačena iz stranke jer je radila protiv nje i nije se pokajala.



"Svi oni koji su imali manje glasova na preferencijalnim izborima nego članovima su suspendirani i od njih se tražilo da sjednu na klupu i ponašaju se tako da su priznali da su igrali za suprotnu momčad na izborima i ne bi im bilo ništa kao onima koji su dolazili vilama, ali su napisali dvije rečenice, ispričali se i pobjedili na lokalnim izborima. Da, načelnik Čepina koji je nosio vile Marijani Petir se vratio u stranku", kaže Beljak.



Kaže da mu nije niti danas žao što je glasao za Vladu Andreja Plenkovića.



"Iz današnje perspektive mogu otvoreno govoriti o tom danu 'D' kada smo dali kao HSS potpise Plenkoviću i njegovoj Vladi. Prvi moment je bio spriječiti Most da ucjenjuje kao što je radio Karamarko i Milanoviću, to je bio cirkus i ponižavanje njih dvojice. Drugi je bio kada je Plenković javno na televiziji pozvao saborske zastupnike HSS-a tražio da sa ili bez Beljaka daju glasove njegovoj Vladi i imali smo situaciju koja je prijetila pucanjem Kluba, ali smo udahnuli zrak. Ne bi nitko pretrčao, ali su ih lomili, pa smo dali 100 dana mira Plenkoviću, ali i sebi. Ne žalim danas zbog te odluke i 100 dana mira", zaključio je Beljak.



N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.